Projekts

MINISTRU KABINETS

2019.gada Noteikumi Nr.

Rīgā (prot. Nr..§)

**Noteikumi par pasažieru komercpārvadājumiem**

**ar taksometru**

Izdoti saskaņā ar [Autopārvadājumu likuma](https://likumi.lv/ta/id/36720-autoparvadajumu-likums)  
29.panta devīto daļu,

[35. panta](https://likumi.lv/ta/id/36720-autoparvadajumu-likums#p35) 1.7 un trešo daļu,

35.1 otro un septīto daļu,

39.panta 5.3 daļu,  
likuma "[Par mērījumu vienotību](https://likumi.lv/ta/id/42562-par-merijumu-vienotibu)"  
[6. panta](https://likumi.lv/ta/id/42562-par-merijumu-vienotibu#p6) otro daļu,  
likuma "[Par atbilstības novērtēšanu](https://likumi.lv/ta/id/63836-par-atbilstibas-novertesanu)"  
[7. panta](https://likumi.lv/ta/id/63836-par-atbilstibas-novertesanu#p7) pirmo daļu

un likuma “Par nodokļiem un nodevām”

28.1panta ceturto un piekto daļu

**I. Vispārīgie jautājumi**

1. Noteikumi nosaka:

1.1. kārtību, kādā plānošanas reģions un republikas pilsētas pašvaldība (turpmāk – institūcija) izsniedz un anulē speciālo atļauju (licenci) un licences kartīti pasažieru komercpārvadājumiem ar taksometru (turpmāk – pārvadājumu pakalpojums);

1.2. kārtību, kādā izsniedz un anulē licences kartīti ar speciālu atzīmi (turpmāk – speciālā licences kartīte);

1.3. paziņojumā un cenrādī norādāmo informāciju un prasības attiecībā uz informācijas par tarifiem izvietošanu uz autotransporta līdzekļa un tā salonā;

1.4. prasības aprīkojumam un tā izvietojumam;

1.5. taksometra skaitītāja:

1.5.2. atbilstības novērtēšanas būtiskās prasības un to ievērošanas uzraudzības mehānismu;

1.5.1. metroloģiskās prasības un to metroloģiskās kontroles kārtību

1.5.3. tehniskās prasības un  darījumus apliecinošo dokumentu veidus, rekvizītus un lietotāju pienākumus.

1.6. kārtību, kādā veicami pārvadājumi ar taksometru;

1.7. ierobežojumu piekļuvei starptautiskas nozīmes transporta infrastruktūras objekta (turpmāk - objekta) publiskiem mērķiem paredzētajai teritorijai un kārtību, kādā:

1.8.1. organizē un kontrolē pārvadājumus ar taksometru objekta publiskiem mērķiem paredzētajā teritorijā ar ierobežotu piekļuvi;

1.8.2. veicama informācijas apmaiņa par pārvadājumu pakalpojumu objektu publiskiem mērķiem paredzētajā teritorijā ar ierobežotu piekļuvi.

2. Noteikumi neattiecas uz attāluma signālģeneratoriem.

**II. Kārtība, kādā izsniedz un anulē speciālo atļauju (licenci), un licences kartīti, paziņojumā un cenrādī norādāmā informācija**

3. Lēmuma par speciālās atļaujas (licences) izsniegšanu vai anulēšanu pieņemšanai, institūcija izveido komisiju vismaz trīs locekļu sastāvā.

4. Speciālās atļaujas (licences) saņemšanai pārvadātājs iesniedz institūcijai iesniegumu atbilstoši normatīvajiem aktiem par kārtību, kādā iesniedz iesniegumu iestādē, norādot komersanta nosaukumu un reģistrācijas numuru.

5. Iesniegumam pievieno paziņojumu, kurā norāda informāciju saskaņā ar šo noteikumu 1.pielikumā pievienoto paraugu.

6. Lai mainītu paziņojumā norādīto informāciju izsniegtās speciālās atļaujas (licences) darbības laikā, pārvadātājs iesniedz institūcijai jaunu, šo noteikumu 5.punktā minēto paziņojumu, norādot tā spēkā stāšanās laiku.

7. Institūcija pēc šo noteikumu 4., 5.punktā minēto dokumentu saņemšanas pārbauda:

7.1. pārvadātāja atbilstību Autopārvadājumu likuma 35.panta 1.1 daļā noteiktajām prasībām Latvijas Republikas Uzņēmumu reģistra Komercreģistrā un Valsts ieņēmumu dienesta (turpmāk – VID) publiskojamo datu bāzē;

7.2. paziņojumā norādīto tarifu un cenrādī norādīto tarifu atbilstību Autopārvadājumu likuma 39.panta 5.2 daļas 1., 2. un 3. punktā noteiktajām prasībām.

8. Atbilstības gadījumā institūcija izsniedz pārvadātājam speciālo atļauju (licenci) Autopārvadājumu likuma 35.panta 1.2 daļā noteiktajā kārtībā, institūcijas tīmekļvietnē publicējot šādu informāciju:

8.1. komersanta nosaukumu, reģistrācijas numuru;

8.2. speciālās atļaujas (licences) numuru;

8.3. datumu, kad pieņemts lēmums par speciālās atļaujas (licences) izsniegšanu;

8.4. datumu, kad speciālā atļauja (licences) stājas spēkā;

8.5. speciālās atļaujas (licences) derīguma termiņu;

8.5. publikācijas datumu;

8.6. paziņojumu (publicējot tā saturu).

9. Par speciālā atļaujas (licences) izsniegšanu institūcija paziņo Autopārvadājumu likumā noteiktajā kārtībā.

10. Ja konstatēta neatbilstība kādai no speciālās atļaujas (licences) saņemšanas vai paziņojumā norādāmās informācijas prasībām, institūcija atsaka pārvadātājam izsniegt speciālo atļauju (licenci), paziņojumu par atteikumu pārvadātājam nosūtot elektroniski.

11. Institūcija var anulēt speciālo atļauju (licenci) šādā kārtībā:

11.1. Autopārvadājumu likuma 35.panta 3.1 daļas 1. punktā paredzētajā gadījumā institūcija motivēta lēmuma pieņemšanai izvērtē informāciju par pārvadātājam konstatētiem pārvadājumu saistību vai kārtības, kādā veicami pārvadājumu pakalpojumi, pārkāpumiem vai konstatētiem gadījumiem, kas radījuši draudus pasažiera drošībai;

11.2.Autopārvadājumu likuma 35.panta 3.1 daļas 2.punktā paredzētajā gadījumā institūcija lēmuma pieņemšanai pēc pārvadātāja iesnieguma saņemšanas pārbauda informāciju VID Publiskojamo datu bāzē par pārvadātāja nodokļu saistību izpildi un pārbauda informāciju Sodu reģistrā par administratīvo sodu, kas piemēroti par pārvadājumu pakalpojumu reglamentējošo normatīvo aktu pārkāpumiem, izpildi.

12. Paziņojumu par speciālās atļaujas (licences) anulēšanu pārvadātājam nosūta elektroniski.

13. Par anulēto speciālo atļauju (licenci) institūcija izdara atzīmi transportlīdzekļu un to vadītāju valsts reģistrā (turpmāk – transportlīdzekļu reģistrs), pie informācijas par pārvadātāja autotransporta līdzekļa norādot datumu, ar kuru lēmums par speciālās atļaujas (licences) anulēšanu stājies spēkā.

14. Licences kartītes saņemšanai pārvadātājs iesniedz institūcijai iesniegumu atbilstoši normatīvajiem aktiem par kārtību, kādā iesniedz iesniegumu iestādē, norādot autotransporta līdzekļa:

14.1. valsts reģistrācijas numuru;

14.2. identifikācijas numuru - Latvijā iepriekš nereģistrētam autotransporta līdzeklim.

15. Iesniedzot iesniegumu par Latvijā iepriekš nereģistrētu autotransporta līdzekli, iesniegumam pievieno autotransporta līdzekļa iegādi apliecinošu dokumentu un agregātu numuru salīdzināšanas izziņu.

16. Šo noteikumu 14.punktā minēto iesniegumu pārvadātājs var iesniegt vienlaikus ar iesniegumu speciālās atļaujas (licences) saņemšanai vai atsevišķi speciālās atļaujas (licences) darbības laikā

17. Institūcija pēc šo noteikumu 14.punktā minētā iesnieguma saņemšanas transportlīdzekļu reģistrā pārbauda autotransporta līdzekļa atbilstību Autopārvadājumu likuma 29.panta otrajā un piektajā daļā noteiktajām prasībām.

18. Ja pārvadātājs iesniegumā atbilstoši šo noteikumu 14.1. apakšpunktam norāda taksometra numuru, institūcija transportlīdzekļu reģistrā pārbauda informāciju par taksometra reģistrāciju.

19. Latvijā iepriekš nereģistrētam autotransporta līdzeklim informāciju par autotransporta līdzekļa esamību pārvadātāja īpašumā vai turējumā pārbauda pirms licences kartītes izsniegšanas atbilstoši šo noteikumu 23.punktam.

20. Atbilstības gadījumā institūcija transportlīdzekļu reģistrā, atlasot autotransporta līdzekli pēc valsts reģistrācijas numura vai agregātu salīdzināšanas izziņas numura, izdara atzīmi, norādot šādu informāciju:

20.1. komersanta reģistrācijas numuru;

20.2. speciālās atļaujas (licences) numuru;

20.3. speciālās atļaujas (licences) derīguma termiņu.

21. Ja autotransporta līdzeklis neatbilst kādai no Autopārvadājumu likuma 29.panta otrajā un piektajā daļā noteiktajām prasībām, institūcija norāda uz neatbilstību un par to paziņo pārvadātājam elektroniski.

22. Pēc autotransporta līdzekļa aprīkošanas atbilstoši Autopārvadājumu likuma 29.panta sestajā un septītajā daļā noteiktajām prasībām, pārvadātājs atbilstoši normatīvajiem aktiem par kārtību, kādā iesniedz iesniegumu iestādē, iesniedz institūcijā iesniegumu par licences kartītes izsniegšanu konkrētam autotransporta līdzeklim, norādot tā taksometra numuru un termiņu, kurā paredzēts veikt pārvadājumu pakalpojumu.

23. Institūcija pārbauda autotransporta līdzekļa atbilstību Autopārvadājumu likuma 35.panta 1.3 daļā noteiktajām prasībām un atbilstības gadījumā izsniedz licences kartīti transportlīdzekļu reģistrā pie konkrētā autotransporta līdzekļa norādot izsniegtās licences kartītes numuru un derīguma termiņu.

24. Ja konstatēta neatbilstība kādai no licences kartītes izsniegšanas prasībām, institūcija atsaka izsniegt licences kartīti, paziņojumu par atteikumu nosūtot elektroniski.

25. Ja pārvadātājs iesniedz iesniegumu licences kartītes anulēšanai, institūcija pēc pārvadātāja iesnieguma saņemšanas pārbauda informāciju VID publiskojamo datu bāzē par pārvadātāja nodokļu saistību izpildi un pārbauda informāciju Sodu reģistrā par administratīvo sodu, kas piemēroti par pārvadājumu pakalpojumu reglamentējošo normatīvo aktu pārkāpumiem, izpildi.

26. Paziņojumu par licences kartītes anulēšanu pārvadātājam nosūta elektroniski.

27. Pēc lēmuma par licences kartītes anulēšanu pieņemšanas, institūcija transportlīdzekļu reģistrā izdara atzīmi pie konkrētā autotransporta līdzekļa, norādot datumu, ar kuru lēmums stājies spēkā.

**III. Kārtība, kādā izsniedz un anulē speciālo licences kartīti**

28. Speciālo licences kartīti pārvadājumu pakalpojumam objekta publiski pieejamā teritorijā, kurā šo noteikumu 80.punktā noteikta ierobežota piekļuve, saņemšanai pārvadātājs vai uz līguma pamata izveidota pārvadātāju apvienība (turpmāk – apvienība) atbilstoši normatīvajiem aktiem par kārtību, kādā iesniedz iesniegumu iestādē, iesniedz institūcijai šo noteikumu 14.punktā minēto iesniegumu, papildus iesniedzot:

28.1. paziņojumu (pielikums Nr.1), cenrādī norādot tarifus braucienam no objekta;

28.2. taksometru skaitītāju apkalpojošā dienesta apliecinājumu par taksometru skaitītājā vai tam pievienotajā viedierīcē integrētu funkciju priekšapmaksu apliecinoša dokumenta (turpmāk – vaučers) identifikācijas koda nolasīšanai, norādot autotransporta līdzekļu numurus un tiem atbilstošos taksometra skaitītāja reģistrācijas numurus;

28.3. apliecinātu līguma vai izraksta no līguma kopiju ar vaučera pārdevēju;

28.4. darbības aprakstu, kas apliecina pārvadājumu pakalpojuma nodrošināšanu atbilstoši Autopārvadājumu likuma 35.1panta trešajā daļā noteiktajām prasībām.

29. Apvienība 28.punktā noteikto informāciju iesniegumam pievieno atsevišķi par katru apvienības dalībnieku un iesniedz apvienības dalībnieku līgumu.

30. Pēc šo noteikumu 28.punktā minētā iesnieguma saņemšanas institūcija transportlīdzekļu reģistrā pārbauda katra autotransporta līdzekļa reģistrāciju ar pārvadātāja speciālās atļaujas (licences) numuru un atbilstību Autopārvadājumu likuma 35.1 panta trešās daļas 3.punkta a), b) un c) apakšpunktā noteiktajām prasībām un izvērtē atbilstoši šo noteikumu 28.1., 28.2., 28.3. un 28.4. apakšpunktam iesniegto informāciju.

31. Atbilstības gadījumā institūcija Autopārvadājumu likuma 35.panta 1.5 daļā noteiktajā kārtībā un termiņos transportlīdzekļu reģistrā pie konkrētā autotransporta līdzekļa norāda izsniegtās licences kartītes numuru un derīguma termiņu, kārtas numuram pievienojot speciālu identifikācijas atzīmi (līdz četriem lielajiem burtiem).

32. Ja konstatēta neatbilstība speciālās licences kartītes izsniegšanas prasībām, institūcija atsaka izsniegt speciālo licences kartīti, paziņojumu par atteikumu pārvadātājam nosūtot elektroniski.

33. Institūcija speciālo licences kartīti var anulēt Autopārvadājumu likuma 35.1panta sestajā daļā minētajā gadījumā, paziņojumu par speciālās licences kartītes anulēšanu pārvadātājam nosūtot elektroniski.

**IV. Prasības aprīkojumam un tā izvietojumam**

34. Pārvadājumu pakalpojumu sniegšanai autotransporta līdzeklim jābūt reģistrētam ar taksometra reģistrācijas numuriem un aprīkotam ar:

34.1. taksometra pazīšanas zīmi – īpašu izgaismotu zīmi, kas nostiprināta uz autotransporta līdzekļa jumta. Pazīšanas zīme ir ieslēgta, ja taksometrs ir brīvs, un izslēgta, ja tas ir aizņemts. Prasības pazīšanas zīmes noformējums norādīts paraugā (2.pielikums);

34.2. gaismas kontrolsignālu, kas ir piestiprināts taksometra salonā aiz priekšējā stikla un ieslēdzas vai izslēdzas reizē ar pazīšanas zīmi;

34.3. taksometra skaitītāju, kas atbilst šo noteikumu V. nodaļā noteiktajām prasībām

34.4. informāciju par pārvadātāju – nosaukumu, izvieto ārpusē uz autotransporta līdzekļa abām priekšējām durvīm (neizmantojot durvju stikloto daļu);

34.5. informāciju par autovadītāju – autotransporta līdzekļa salonā uz priekšējā paneļa pasažiera pusē novieto taksometra vadītāja reģistrācijas apliecību;

34.6. informāciju par tarifiem, izvieto:

34.6.1. autotransporta līdzekļa salonā uz priekšējā paneļa pasažiera pusē, sagatavojot datorrakstā ar burtiem un cipariem, kuru izmērs ir ne mazāks par “16”;

34.6.2. ārpusē uz autotransporta līdzekļa labās puses aizmugurējām durvīm (neizmantojot durvju stikloto daļu) – taksometra nolīgšanas maksu, maksu par vienu kilometru un maksu par vienu minūti. Informāciju izvieto ar autotransporta līdzekļa pamatkrāsu kontrastējošas krāsas burtiem un cipariem, kuru augstums ir ne mazāks par 40 milimetriem.

.

**V. Taksometra skaitītājs**

35. Īpašo metroloģisko prasību noteikšanai, šajos noteikumos lieto šādas definīcijas:

35.1. taksometra skaitītājs - mērierīce, kas darbojas kopā ar signālģeneratoru un kopā ar to veido mērinstrumentu. Šī mērierīce nosaka brauciena ilgumu un aprēķina nobraukumu, pamatojoties uz signālu, kas saņemts no signālģeneratora, kā arī pēc veiktajiem papildaprēķiniem uzrāda maksu par braucienu. Būtiskās prasības taksometru skaitītājiem noteiktas normatīvajā aktā par metroloģiskajām prasībām mērīšanas līdzekļiem un to metroloģiskās kontroles kārtību;

35.2. pārslēgšanās ātrums – ātruma vērtība, kas iegūta, izdalot laika tarifa vērtību ar attāluma tarifa vērtību;

35.3. normālais aprēķina režīms "S" (viena tarifa lietošana) – braukšanas maksas aprēķins, kas ir pamatots ar laika tarifa lietošanu, ja nav sasniegts pārslēgšanās ātrums, un attāluma tarifa lietošanu, ja pārslēgšanās ātrums ir pārsniegts;

35.4. normālais aprēķina režīms "D" (dubultā tarifa lietošana) – braukšanas maksas aprēķins, kas ir pamatots ar vienlaicīgu laika tarifa un attāluma tarifa lietošanu visā brauciena laikā;

35.5.darbības pozīcijas – dažādi režīmi, kuros taksometra skaitītājs izpilda dažādas funkcijas. Darbības pozīcijas atšķiras ar šādām norādēm:

35.5.1. "brīvs" – darbības režīms, kurā braukšanas maksas funkcija ir izslēgta;

35.5.2. "aizņemts" – darbības režīms, kurā braukšanas maksas funkcija ir aktivizēta, pamatojoties uz iespējamo taksometra nolīgšanas maksu, attāluma tarifu vai brauciena ilgumu vai arī uz taksometra nolīgšanas maksu, attāluma tarifu un brauciena ilgumu kopā;

35.5.3. "norēķins" – darbības režīms, kurā ir norādīta braukšanas maksa un izslēgta vismaz braukšanas maksas funkcija, kas pamatojas uz laiku.

36. Šajos noteikumos taksometra skaitītājiem noteiktās īpašās metroloģiskās un tehniskās prasības ievēro un taksometra skaitītāju atbilstību minētajām prasībām pārbauda persona, kas normatīvajos aktos noteiktajā kārtībā veic taksometru skaitītāju metroloģisko kontroli.

37. Taksometra skaitītājs ir konstruēts tā, lai aprēķinātu nobraukumu un noteiktu braukšanas ilgumu.

38. Taksometra skaitītājs ir konstruēts tā, lai darbības režīmā "aizņemts" aprēķinātu un uzrādītu braukšanas maksu, kas pakāpeniski pieaug saskaņā ar pārvadātāja noteikto tarifu.

39. Taksometra skaitītājs darbības režīmā "maksa" uzrāda galīgo brauciena maksu.

40. Taksometra skaitītāja konstrukcija nodrošina normālos aprēķina režīmus S un D. Aprēķina režīmu iestatīšanai jābūt konstruktīvi aizsargātai.

41. Izmantojot piemērotas un aizsargātas saskarnes (interfeisus), taksometra skaitītājā nodrošina šādas informācijas pieejamību:

41.1. darba režīms "brīvs", "aizņemts" vai "maksa";

41.2. summatora dati (šā noteikumu punktā noteiktie lielumi);

41.3. vispārīga informācija (attāluma signālģeneratora konstante, iestatīšanas 41.4. datums, taksometra identifikācija, reālais laiks, tarifa identifikācija);

41.5. informācija par brauciena maksu (kopējā summa, braukšanas maksa, braukšanas maksas aprēķins, papildmaksa, datums, brauciena sākuma un beigu laiks, nobraukums);

41.6. informācija par tarifiem (tarifu rādītāji).

42. Ja nepieciešams, taksometra skaitītājam pieslēgtā signālģeneratora konstanti var regulēt, nodrošinot šāda regulējuma aizsardzību.

43. Atbilstoši normatīvajiem aktiem par metroloģiskajām prasībām mērīšanas līdzekļiem un to metroloģiskās kontroles kārtību taksometra skaitītājam piemēro mehāniskās vides klasi M3.

44. Taksometra skaitītājam jābūt norādītiem ražotāja noteiktajiem ekspluatācijas nosacījumiem:

44.1. klimatiskās vides minimālais temperatūras diapazons ir 80 °C;

44.2. mērīšanas līdzeklim paredzētā līdzstrāvas energoapgādes avota raksturlielumu robežvērtības.

45. Maksimāli pieļaujamās kļūdas taksometra skaitītājam (izņemot jebkuras kļūdas, kuras rada taksometra skaitītāja izmantošana taksometrā) ir šādas:

45.1. patērētais laiks ± 0,1 %, maksimāli pieļaujamās kļūdas vērtība 0,2 s;

45.2. nobraukums ± 0,2 %, maksimāli pieļaujamās kļūdas vērtība 4 m;

45.3. braukšanas maksas aprēķināšana ± 0,1 %, minimālā vērtība (ieskaitot noapaļošanu) ir braukšanas maksas rādījuma pēdējais zīmīgais cipars.

46. Maksimāli pieļaujamās kļūdas taksometra skaitītājam, kurš uzstādīts taksometrā:

46.1. patērētais laiks ± 0,2 %;

46.2. nobraukums ± 2 %;

46.3. braukšanas maksas aprēķināšana ± 0,1 %, minimālā vērtība (ieskaitot noapaļošanu) ir braukšanas maksas rādījuma pēdējais zīmīgais cipars.

47. Atbilstoši normatīvajiem aktiem par metroloģiskajām prasībām mērīšanas līdzekļiem un to metroloģiskās kontroles kārtību taksometra skaitītājiem piemēro elektromagnētisko klasi E3.

48. Izmantojot taksometra skaitītāju atbilstības novērtēšanas procedūras B + F vai B + D, vai H1, kas noteiktas normatīvajos aktos par mērīšanas līdzekļu metroloģiskajām prasībām un to metroloģiskās kontroles kārtību, ievēro maksimāli pieļaujamās kļūdas, kas noteiktas šo noteikumu 45.punktā.

49. Maksimāli pieļaujamās kļūdas, kas noteiktas šo noteikumu 45.punktā, jāievēro arī elektromagnētisko traucējumu klātbūtnē.

50. Ja spriegums pazeminās zem ražotāja norādītās apakšējās robežas, taksometra skaitītājam:

50.1. jāturpina darboties nekļūdīgi vai jāatsāk nekļūdīga darbība, nezaudējot datus, kas ir iegūti pirms īslaicīga sprieguma zuduma (piemēram, dzinēja atkārtotas palaišanas gadījumā);

50.2. jāpārtrauc mērīšana un jāatgriežas režīmā "brīvs" (sprieguma zudumam saglabājoties ilgākā laikposmā);

51. Taksometra skaitītāja un attāluma signālģeneratora saderības nosacījumus nosaka taksometra skaitītāja ražotājs.

52. Ja ir paredzēta papildmaksa par papildu pakalpojumiem (informāciju par papildu pakalpojumiem ievada taksometra vadītājs ar manuālu komandu), šo papildmaksu neiekļauj uzrādītajā braukšanas maksā.

53. Taksometra skaitītājam var tikt paredzēts papildu darba režīms, kas reālā laikā ļauj uzrādīt tikai kopējo nobraukumu un braukšanas ilgumu, ja braukšanas maksa tiek aprēķināta, izmantojot aprēķina režīmu D.

54. Taksometra skaitītāja konstruktīvie risinājumi nodrošina, ka visi pasažierim paredzētie rādījumi ir atbilstoši identificējami un skaidri salasāmi gan dienas gaismā, gan nakts apstākļos.

55. Taksometra skaitītājā ir konstruktīvie elementi, kas nepieļauj ieprogrammētu funkciju uzstādījumu maiņu, kā arī brīvu datu ievadīšanu, kas var ietekmēt maksājamo summu vai pret krāpnieciskām darbībām vērstus pasākumus.

56. Taksometra skaitītājā pieejamās datu saglabāšanas ierīces neietekmē iespēju saglabāt šo noteikumu 55.punktā minētos taksometra skaitītāja uzstādījumus.

57. Nosacījumi, kas normatīvajā aktā par metroloģiskajām prasībām mērīšanas līdzekļiem noteikti attiecībā uz programmatūras identifikāciju, marķējumu un aizsardzību, ir piemērojami arī tarifiem.

58. Taksometra skaitītājam jābūt aprīkotam ar summatoru, kuru nevar atiestatīt. Summators (summētajās vērtībās ietver arī rādījumus, kas saglabāti, zūdot energoapgādei) paredzēts šādiem lielumiem:

58.1. kopējais taksometra nobraukums;

58.2. kopējais nobraukums režīmā "aizņemts";

58.3. kopējais braucienu skaits režīmā "aizņemts";

58.4. kopējā naudas summa, kas ir saņemta kā piemaksa;

58.5. kopējā naudas summa, kas ir saņemta režīmā "maksa".

59. Ja taksometra skaitītājs ir atvienots no energoapgādes avota, taksometra skaitītāja atmiņā summētās vērtības saglabājas vienu gadu tā, lai šīs vērtības varētu nolasīt un nodot citam informācijas nesējam.

60. Taksometra skaitītāja konstrukcija nodrošina, ka šo noteikumu 59.punktā minētajos gadījumos summēto rādījumu vērtības nevar izmantot pasažieru maldināšanai.

61. Automātiska tarifa maiņa ir pieļaujama šādu iemeslu dēļ:

61.1. braukšanas attālums;

61.2. braukšanas ilgums;

61.3. diennakts laiks;

61.4. datums;

61.5. nedēļas diena.

62. Ja taksometra skaitītāja pareiza darbība ir atkarīga no taksometra īpatnībām, taksometra skaitītājam ir paredzēti konstruktīvi risinājumi, kas aizsargā taksometra skaitītāja pieslēgumu taksometram, kurā tas uzstādīts.

63. Pēc taksometra skaitītāja uzstādīšanas taksometrā ir nodrošināta iespēja testēt taksometra skaitītāju, atsevišķi testējot laika un nobraukuma attāluma mērīšanas precizitāti un aprēķinu pareizību.

64. Taksometra skaitītāja konstrukcija un tā montāžas instrukcija nodrošina aizsardzību pret ļaunprātīgiem mēģinājumiem pārveidot mērsignālu, kas nosaka nobraukto attālumu, ja skaitītājs uzstādīts atbilstoši ražotāja instrukcijai.

65. Taksometra skaitītāju lieto, ievērojot būtiskās prasības, kas noteiktas normatīvajos aktos par mērīšanas līdzekļu metroloģiskajām prasībām un to metroloģiskās kontroles kārtību.

66. Taksometra skaitītāja konstrukcija ir tāda, ka, pastāvot noteiktiem ekspluatācijas nosacījumiem, viena gada laikā ir nodrošināta tā ekspluatācija maksimāli pieļaujamās kļūdas robežās bez regulēšanas.

67. Taksometra skaitītājs ir aprīkots ar pulksteni, kas satur informāciju par diennakts laiku un datumu. Abi šie lielumi var tikt lietoti automātiskai tarifa maiņai. Pulkstenis atbilst šādām prasībām:

67.1. hronometrāžas precizitāte – 0,02 %;

67.2. pieļaujamā pulksteņa korekcija – ne vairāk par divām minūtēm nedēļā;

67.3. korekcija pārejai no vasaras laika uz ziemas laiku tiek veikta automātiski;

67.4. korekcijas (automātiskas un manuālas) brauciena laikā nav pieļaujamas.

68. Nobraukums un ceļā pavadītais laiks taksometra skaitītājā tiek norādīts šādās mērvienībās:

68.1. attālums – kilometros;

68.2. patērētais laiks – sekundēs, minūtēs vai stundās, ievērojot nepieciešamo izšķiršanas spēju.

69. Autotransporta līdzekli aprīko ar taksometra skaitītāju, kas atbilst šādām tehniskām prasībām:

69.1. normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām un lietošanas kārtības prasībām;

69.2. šajos noteikumos noteiktajām prasībām un normatīvajiem aktiem par metroloģiskajām prasībām mērīšanas līdzekļiem un to metroloģiskās kontroles kārtību;

69.3. pēc uzstādīšanas taksometrā ir verificēts, izdarot verificēšanas atzīmes atbilstoši normatīvajiem aktiem par valsts metroloģiskajai kontrolei pakļauto mērīšanas līdzekļu sarakstu un mērīšanas līdzekļu atkārtoto verificēšanu, izsniegts verificēšanas sertifikāts uz pārvadātāja vārda un reģistrēts VID;

69.4. aprīkots ar datorprogrammu un elektroniskām komponentēm, ar kurām nevar iestatīt atlaidi uzsāktam vai pabeigtam pakalpojumam, ar kurām nav iespējas mainīt, labot, dzēst, atcelt vai citādā veidā izmainīt energoneatkarīgās atmiņas datu nesējā saglabātu informāciju;

69.5. pieeja taksometra skaitītāja energoneatkarīgajai atmiņai ir tikai taksometra skaitītāja programmatūrai, kas ir aizsargāta pret izmaiņu veikšanu tajā. Taksometra skaitītāja programma, kuru apkalpojošais dienests iesniedz VID, reģistrējot modeli (modifikāciju), nav atjaunojama vai izmaināma, bet ir nomaināma pilnībā, ražotājam vai tā pilnvarotajam pārstāvim atverot taksometra skaitītāja konstrukciju un noņemot numurētās stingrās uzskaites plombas, kas saņemtas VID (turpmāk – plomba);

69.6. taksometra skaitītajā programma automātiski bloķējas (nevar uzsākt nākošo braucienu), ja uzsāktais taksometra pakalpojums netiek pabeigts ar dokumenta izdruku čeku un no taksometra skaitītāja nav pieprasīti tiešsaistē pārraidāmie dati.

69.7. taksometra skaitītāja programma un konstrukcija nodrošina vismaz šādas funkcijas:

69.7.1. atbilstoši VID tīmekļa vietnē publicētajai *XML* shēmu struktūrai un prasībām, tiešsaistes režīmā, izmantojot viedierīci, nosūta VID šādu informāciju par katru pārvadājumu:

69.7.1.1. pārvadātāja reģistrācijas numurs;

69.7.1.2. autovadītāja personas kods;

69.7.1.3. pārvadājumu pakalpojumā izmantotā autotransporta līdzekļa valsts reģistrācijas numurs;

69.7.1.4. taksometra skaitītāja šasijas numurs;

69.7.1.5. pārvadājumu pakalpojuma sākuma datums un laiks;

69.7.1.6. pārvadājumu pakalpojuma beigu datums un laiks;

69.7.1.7. pārvadājumu pakalpojuma sākuma vieta;

69.7.1.8. pārvadājumu pakalpojuma beigu vieta;

69.7.1.9. nobraukto kilometru skaits;

69.7.1.10. taksometra nolīgšanas tarifs vai tarifa pakāpes apzīmējums;

69.7.1.11. attāluma tarifs par kilometru vai tarifa pakāpes apzīmējums;

69.7.1.12. laika tarifs par minūti vai tarifa pakāpes apzīmējums;

69.7.1.13. braukšanas maksa;

69.7.1.14. norēķinu veids;

69.7.1.15. absolutā summatora (Grand Total) stāvokli uz doto brīdi;

69.7.2. informācijas saglabāšanu taksometra skaitītāja vai taksometrā uzstādītās viedierīces energoneatkarīgajā atmiņā par laika periodu, kurā ārēju tehnisku iemeslu dēļ nav iespējams nodrošināt tiešsaistes režīmā, informācijas nosūtīšanu VID.

70. Taksometra skaitītāja programma un konstrukcija nodrošina šādu rekvizītu norādīšanu čekā saskaņā ar normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām:

70.1. pārvadātāja nosaukums, nodokļu maksātāja reģistrācijas kods, VID piešķirtais ar pievienotās vērtības nodokli apliekamās personas reģistrācijas numurs (ja pārvadātājs ir persona, kura reģistrēta VID pievienotās vērtības nodokļa maksātāju reģistrā) un juridiskā adrese;

70.2. dokumenta nosaukums – čeks –, tā kārtas numurs, datums un izdrukāšanas laiks. Čekus numurē augošā secībā, un numerācija nedrīkst atkārtoties viena kalendāra gada laikā;

70.3. taksometra nolīgšanas tarifs (*euro*);

70.4. attāluma tarifs par kilometru (*euro*);

70.5. laika tarifs par minūti (*euro centi*);

70.6. nobrauktie kilometri;

70.7. brauciena sākuma un beigu laiks (minūtēs);

70.8. braukšanas maksa (*euro*) bez pievienotās vērtības nodokļa;

70.9. papildmaksas kopsumma (*euro*) bez pievienotās vērtības nodokļa;

70.10. maksas kopsumma (*euro*) par braucienu bez pievienotās vērtības nodokļa;

70.11. pazīme, vai piemērojams pievienotā vērtības nodoklis vai pievienotās vērtības nodoklis nav piemērojams;

70.12. Ja pārvadātājs ir VID pievienotās vērtības nodokļa maksātāju reģistrā reģistrēta persona, papildus jānorāda:

70.12.1. piemērotā pievienotās vērtības nodokļa likme;

70.12.2. pievienotās vērtības nodokļa summa (*euro*);

70.12.3. maksas kopsumma par braucienu ar pievienotās vērtības nodokli (*euro*);

70.13.autovadītāja vārds, uzvārds un reģistrācijas numurs taksometru vadītāju reģistrā;

70.14.taksometra numura zīme;

70.15.taksometra skaitītāja numurs.

71. Vaučeru validācijas nodrošināšanai taksometra skaitītāja programmai vai tam pieslēgtai viedierīcei jānodrošina iespēja validēt vaučeri, kas izsniegti no VID reģistrētās ierīces vai iekārtas, kurā attēlots QR kods/divdimensiju kods (Quick Response Code) balts kvadrātisks laukums, kas noteiktā veidā aizpildīts ar mazākiem melniem kvadrātiem.

72. Vaučera (QR koda) izsniedzējam jānodrošina vaučera (QR koda) vienreizēja aktivizēšana, otrreiz validējot izmantotu vaučeru (QR kodu) taksometra pakalpojuma sniedzējs saņem kļūdas paziņojumu, ka vaučers ir nederīgs.

73. QR kodā iekodēta sekojoša informācija:

73.1. vaučera pārdevēja nosaukums (fiziskai personai – vārds, uzvārds), nodokļu maksātāja reģistrācijas kods (ar pievienotās vērtības nodokli apliekamai personai – VID piešķirtais ar pievienotās vērtības nodokli apliekamās personas numurs) un juridiskā adrese (fiziskai personai – deklarētā dzīvesvieta);

73.2. dokumenta nosaukums "Vaučers", dokumenta kārtas numurs, elektroniski radītas informācijas izveidošanas datums un laiks;

73.3. preces (pakalpojuma) vai tās nodaļas nosaukums un pievienotās vērtības nodokļa zīme (cipars, burts vai cita pazīme, kas norāda, ka attiecīgajai precei (pakalpojumam) vai tās nodaļai ir piemērojama konkrētā nodokļa likme vai nodoklis nav piemērojams), kā arī daudzums (tai skaitā ja daudzums ir "1") un cena;

73.4. piemērotās pievienotās vērtības nodokļa likmes;

73.5. reģistrēto preču (pakalpojumu) summa naudas izteiksmē (atsevišķi pa piemērotajām pievienotās vērtības nodokļa likmēm) bez pievienotās vērtības nodokļa;

73.6. pievienotās vērtības nodokļa summa (atsevišķi pa piemērotajām pievienotās vērtības nodokļa likmēm);

73.7. reģistrēto preču (pakalpojumu) kopsumma naudas izteiksmē;

73.8. VID reģistrētas ierīces vai iekārtas pilns šasijas numurs;

73.9. katram vaučeram aprēķinātā Hash SHA-1 kontrolsumma, norādot iepriekšējā (elektroniski sagatavotā vai izdrukātā vaučera) un kārtējā vaučera Hash SHA-1 kontrolsummu. Vaučera Hash SHA-1 kontrolsummu aprēķina no vaučerā (ieskaitot nefiskālos dokumentus) iekļautās informācijas kopējā apjoma.

**VI. Kārtība, kādā veicami pārvadājumu pakalpojumi**

74. Pārvadātājs un autovadītājs sniedz pārvadājumu pakalpojumus, ievērojot Autopārvadājumu likuma 40.panta devītajā, desmitajā, vienpadsmitajā un divpadsmitajā daļā noteiktās prasības.

75. Autovadītājs nodrošina, ka pasažieris autotransporta līdzeklī iekāpj un izkāpj no tā atbilstoši ceļu satiksmes noteikumiem, ja nepieciešams, sniedzot pasažierim palīdzību.

76. Nolīgstot pārvadājumu pakalpojumu, pārvadātājs sniedz pasažierim skaidru un precīzu informāciju par:

76.1. tarifiem, kas tiks piemēroti braukšanas maksas aprēķinā;

76.2. papildu maksu par atsevišķi no pārvadājumu pakalpojuma sniegtu pakalpojumu;

76.3. iespēju nodrošināt autotransporta līdzekli personai ar kustību traucējumiem vai atbilstoši citām prasībām (bērnu autosēdeklītis, bagāžas ietilpība, lielāks sēdvietu skaits) un šo prasību izpildes laiku.

77. Autovadītājs pēc pārvadājumu pakalpojuma nolīgšanas, uzsākot braucienu, ieslēdz taksometra skaitītāju.

78. Autovadītājs braukšanas maksas aprēķinā izmanto normālo aprēķina režīmu "D".

79. Autovadītājs pēc pārvadājumu pakalpojuma izpildes fiksē taksometra skaitītāja rādījumu, paziņo to pasažierim un norēķinās ar pasažieri, ievērojot Autopārvadājumu likuma 40.panta vienpadsmitajā daļā noteiktās prasības.

**VII. Pārvadājumu pakalpojums starptautiskas nozīmes transporta infrastruktūras objektu (autoosta, dzelzceļa stacija, lidosta, osta)**

**publiskiem mērķiem paredzētajā teritorijā**

80. Starptautiskās lidostas “Rīga” publiskiem mērķiem paredzētajai teritorijai (turpmāk – teritorija) noteikta ierobežota piekļuve pārvadājumu pakalpojumu sniegšanai.

81. Objekta “Starptautiskā lidosta “Rīga”” īpašnieks vai valdītājs (turpmāk – objekta īpašnieks vai valdītājs) publicē tīmekļvietnē informāciju par kārtību kādā organizē un kontrolē piekļuvi teritorijai.

82. Objekta īpašnieks vai valdītājs sniedz informāciju institūcijai par objekta darba laiku un prognozējamo pārvadājamo pasažieru skaitu (stundā), kurā nepieciešams nodrošināt pārvadājumu pakalpojumu.

83. Institūcija:

83.1. publicē tīmekļvietnē informāciju par speciālo licences kartīšu izsniegšanu pārvadājumu pakalpojumam objektā;

83.2. nodrošina aktuālās informācijas nodošanu objekta valdītājam vai īpašniekam par autotransporta līdzekļiem, kuriem izsniegtas speciālās licences kartītes un to derīguma termiņiem, kā arī par anulētajām speciālajām licences kartītēm.

84. Objekta īpašnieks vai valdītājs un kontroles institūcijas nekavējoties informē institūciju, kura izsniegusi speciālo licences kartīti, par konstatētajiem pārvadājumu pakalpojuma sniegšanu reglamentējošo normatīvo aktu un prasību, kas noteiktas pārvadājumu pakalpojumu sniegšanai teritorijā, pārkāpumiem.

**Noslēguma jautājumi**

85. Noteikumi stājas spēkā 2019.gada 1.septembrī.

86. Pārvadātājiem, kuriem speciālās atļaujas (licences) izsniegtas līdz šo noteikumu spēkā stāšanās dienai, šo noteikumu 5.punktā noteikto paziņojumu institūcijai iesniedz līdz 2019.gada 10.oktobrim.

87. Pārvadātājiem, kuriem speciālās atļaujas (licences) izsniegtas līdz šo noteikumu spēkā stāšanās dienai, šo noteikumu 34.6.2.apakšpunktā noteiktās prasības informācijai par tarifiem piemēro no 2019.gada 1.oktobra.

88. Šo noteikumu 80.un 84.punkts stājas spēkā 2019.gada 15.septembrī. Līdz 2019.gada 14.septembrim objekta valdītājs vai īpašnieks nodrošina šo noteikumu 81.un 82.punktā noteikto prasību izpildi.

89. Valsts ieņēmumu dienests līdz 2020.gada 1.janvārim publicē šo noteikumu 69.7.1.apakšpunktā minēto *XML* (*Extensible Markup Language*) shēmu struktūru un prasības.

90. Šo noteikumu 69.7.apakšpunkts attiecībā uz pakalpojuma sniedzēja pienākumu sūtīt Valsts ieņēmumu dienestam informāciju par komercpārvadājumiem stājas spēkā 2020.gada 1.jūlijā, bet obligāti piemērojams no 2021.gada 1.jūlija.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2014. gada 26. februāra Direktīvas [2014/32/ES](http://eur-lex.europa.eu/eli/dir/2014/32/oj/?locale=LV) par dalībvalstu tiesību aktu saskaņošanu attiecībā uz mērinstrumentu pieejamību tirgū.

Ministru prezidents A.K. Kariņš

Satiksmes ministrs T.Linkaits

Iesniedzējs:

satiksmes ministrs T.Linkaits

Vīza:

valsts sekretāra p.i. Dž.Innusa